b'\n_START_ARTICLE_\nJo\xc5\xbee Hudales\n_START_SECTION_\n\xc5\xbdivljenjepis\n_START_PARAGRAPH_\nPo diplomi iz zgodovine in sociologije 1979 na ljubljanski Filozofski fakulteti je prav tam 1995 magistriral iz etnologije. Leta 1980 se je zaposlil v Muzeju Velenje in 1985 prevzel njegovo vodstvo, se posvetil raziskovanju lokalne zgodovine \xc5\xa0ale\xc5\xa1ke doline in premogovni\xc5\xa1tva ter se ukvarjal z etnolo\xc5\xa1ko muzeologijo._NEWLINE_Na Oddelku za etnologijo Filozofske fakultete Univerze v Ljubljani predava Zgodovino slovenske etnologije in kulturne antropologije, Etnolo\xc5\xa1ko muzeologijo, Histori\xc4\x8dno antropologijo, Sodobne raziskovalne dose\xc5\xbeke. Vodi vaje iz muzeologije, Uvoda v metodologijo in terenske seminarske vaje._NEWLINE_Sam ali v soavtorstvu je pripravil ve\xc4\x8d odmevnih muzejsko-konservatorskih projektov: Zgodovina slovenskega premogovni\xc5\xa1tva (1982), Velenje na starih razglednicah (1986), Rekonstrukcija trgovine (1990), Kav\xc4\x8dnikova doma\xc4\x8dija (1992), Multimedijska predstavitev slovenskega premogovni\xc5\xa1tva (1999) ter sodeloval pri ureditvi Muzeja premogovni\xc5\xa1tva Slovenije v Velenju (2000)._NEWLINE_Projekta Kav\xc4\x8dnikova doma\xc4\x8dija ter muzejska zasnova in postavitev Muzeja premogovni\xc5\xa1tva Slovenije v Velenju sta bila nominirana za najbolj\xc5\xa1i muzej leta v Evropi, slednji tudi uvr\xc5\xa1\xc4\x8den med pet najbolj\xc5\xa1ih evropskih muzejev v Evropi za leto 2000. Od leta 2000 dalje se intenzivno posve\xc4\x8da teoreti\xc4\x8dnim raziskavam s podro\xc4\x8dja etnolo\xc5\xa1ke muzeologije in raziskavam razvoja etnolo\xc5\xa1kih in antropolo\xc5\xa1kih muzejskih zbirk pri nas in v Evropi. S tega podro\xc4\x8dja je napisal vrsto \xc4\x8dlankov in doktoriral leta 2004 s temo Institucionalni in konceptualni razvoj etnologije v slovenskih muzejih.'